உதகையிலும் அருள்பாலிக்கும் பழநி மலை தண்டாயுதபாணியும் மலேசிய பத்துமலை முருகனும்... எங்கே தெரியுமா?

ஊட்டியில் வாழ்ந்த முருக பக்தர்கள் இருவர் ஆண்டுதோறும் பழநி சென்று முருகப்பெருமானை மனமுருக தரிசனம் செய்து வருவது வழக்கம். வயது மூப்பின் காரணமாக ஓராண்டு செல்வது தடைபட்டுப் போனது. எனவே, முருகப்பெருமான் பக்தர்கள் கனவில் தோன்றி, ஊட்டி நகரில் உள்ள எல்க்ஹில் குன்றிலேயே உறைவதாகவும், இங்கேயே வழிபடுமாறும் அருள் பாலித்தார்.முருகப்பெருமானின் ஆணைக்கிணங்க, அவர்கள் இருவரும் சேர்ந்து ஊட்டி எல்க்ஹில் மலையில் பாலதண்டாயுதபாணி கோயிலை நிறுவினார்கள் என்பது செவிவழிச் செய்தியாகும்.
வேலுண்டு வினையில்லை என்பது போல, தொடக்கத்தில் வேலை வைத்து வழிபட்டனர். மலை உச்சியில் 60 அடி உயரம் கொண்ட ஞானவேல் நிறுவப்பட்டது. காலப்போக்கில் மலை உச்சியில் பலத்த காற்று வீசியதால் ஞானவேல் சாய்ந்தது. பின்னர், கோயில் நிர்வாகத்தினர் 60 அடி உயர ஞானவேலை அகற்றி விட்டு, 12 அடி உயரமுள்ள ஞானவேலை வைத்தனர். ஊட்டி என்றாலே, இயற்கை எழில் கொஞ்சும் நகரம். அவ்வண்ணம் கவின்மிகுந்த குன்றில் முருகப் பெருமான் காட்சியளிக்கிறார்.
இத்திருத்தலத்தில் நுழையும்போது முழுமுதற் கடவுளான விநாயகர் முதலில் காட்சி தருகிறார். விநாயகரை தரிசித்து விட்டு சற்று மேல்நோக்கி வலதுபுறம் திரும்பி சில அடி தூரம் நடந்து சென்றால் ஜலகண்டேஸ்வரி அம்மன் தாமரை மலரில் நான்கு கரங்களுடன் அருள் பாலித்து வருகிறார். ஜலகண்டேஸ்வரர் லிங்கவடிவமாக காட்சி அளிக்கிறார். முன்புறம் கொற்றவையான துர்க்கை அம்மன் சந்நிதியும், அங்கு மகிடனை வென்ற பத்ரகாளி அம்பிகையின் தோற்றமும் காணப்படுகிறது. அடுத்து, சொர்ணாகிருஷ்ண பைரவர் நவகிரகத்துடன் காட்சியளிக்கிறார். முருகப்பெருமான் இத்திருத்தலத்தில் தலையில் அக்க மாலையும், ஒரு கரத்தில் தண்டமும், ஒரு கரத்தை இடுப்பில் வைத்த கோலத்திலும் அழகுற காட்சி அளிக்கிறார்.
உலகப் புகழ்பெற்ற மலேசியா பத்துமலை முருகன் போலவே, இத்தலத்திலும் முருகப்பெருமான் வெளிப்புறத்தே கம்பீரமாக தகதகக்கும் நிலையில் வேலூன்றிக் காட்சியளிக்கிறார். இக்கோயிலில் 40 அடி உயர முருகன் சிலை, முருகப் பெருமானின் 6 படைவீடுகளை குறிக்கும் வகையில் 6 மண்டபங்கள், 108 திருநாமங்களை நினைவுகூரும் வகையில் 108 படிகள் ஆகியன உள்ளன. கோயிலில் ஆண்டுதோறும் தைப்பூசம், பங்குனி உத்திரம் மற்றும் வைகாசி விசாகத்தையொட்டி திருவிழாக்கள் விமரிசையாக நடைபெற்று வருகிறது. தைப்பூசம் 13 நாள்கள் திருவிழாவாக மிகவும் பிரமாண்டமாக நடக்கும். விழாவில் முருகன் சிறப்பு அலங்காரத்தில் திருவீதி உலா வருவது கண்கொள்ளா காட்சியாகும்.
ஊட்டிக்கு சுற்றுலா வரும் வெளியூர் மக்களும் இம்முருகப்பெருமானின் அருமை பெருமைகளை அறிந்து இத்தலத்திற்கு வந்து ஆர்வமுடன் வழிபாடு செய்கின்றனர் என்கிறார்கள் உள்ளூர் வாசிகள்.முருகப்பெருமானை மனமுருக வழிபட்டு அவரிடத்து, வைக்கப்படும் கோரிக்கைகள் உடனே நிறைவேறுவதாக பக்தர்கள் பூரிப்படைகின்றனர். கார்த்திகேயன் பிறந்தநாளே கார்த்திகை தீபமாகக் கொண்டாடப்படுகிறது என்கின்றன புராணங்கள். அம்முறையில், இத்திருத்தலம் கார்த்திகை தீபத் திருநாளிற்கு மிகவும் பிரசத்தி பெற்ற தலமாகும். மலை உச்சியில் கார்த்திகை தீப திருநாளன்று திருவிளக்கு பிரமாண்டமான முறையில் ஏற்றப்படும்.
பல ஆண்டுகளுக்கு முன்பு எல்க்ஹில் முருகன் கோயில் மலை உச்சியில் தீபம் ஏற்றப்பட்ட பின்னர்தான், ஊட்டி மற்றும் அதன் சுற்று வட்டார பகுதிகளில் உள்ள மக்கள் தங்களது வீடுகளில் கார்த்திகை தீபம் ஏற்றுவார்கள். தற்போதும், கோயில் நிர்வாகத்திடம் பக்தர்கள் எத்தனை மணிக்கு மலை உச்சியில் தீபம் ஏற்றுவார்கள் என்று கேட்டுச் சென்று, அதன் படி தங்கள் வீடுகளில் தீபம் ஏற்றி வருகின்றனர்.


Indonesia: எண்ணெய் ஏற்றுமதிக்குத் தடை; இந்தியா எப்படி எதிர்கொள்ளப் போகிறது?!

எண்ணெய் ஏற்றுமதிக்கு இந்தோனேஷியா விதித்திருக்கும் தடை இந்தியாவில் உணவு பொருட்களின் விலையேற்றத்திற்கு காரணமாக அமையும்.

இந்தியாவில் ஏற்கெனவே எரிபொருள் விற்பனை விலை, கோடைகால வெயிலைவிட அதிகமாகிக் கொண்டிருக்கிறது. இப்போது அடுத்த அதிர்ச்சி இந்தோனேஷியாவின் அறிவிப்பால் வந்துள்ளது. அந்நாட்டில் அதிகரித்து வருகிற பணவீக்கத்தைக் கட்டுப்படுத்த அனைத்து வகையான எண்ணெய் ஏற்றுமதிகளையும் தடை செய்திருக்கிறது இந்தோனேஷியா அரசு. இந்தோனேஷியா பாம் ஆயில் உற்பத்தியில் உலகிலேயே முதலிடம் வகிப்பது. இந்தியா தன்னுடைய எண்ணெய் தேவைக்காக இந்தோனேஷியாவைதான் சார்ந்திருக்கிற அவசியம் இருந்து வருகிறது. ஆண்டுதோறும் 8 மில்லியன் டன் எண்ணெய் இந்தோனேஷியாவில் இருந்து கொள்முதல் செய்யப்படுகிறது. ஏற்கனவே உக்ரைன் -ரஷ்யா போரால் சூரியகாந்தி எண்ணெய் இறக்குமதி பாதிப்புக்குள்ளானது.
இந்தியாவின் வணிக ரீதியான உணவுப் பொருட்கள் தயாரிப்பு தொடங்கி வீட்டுப் பயன்பாடு வரை பாம் ஆயில் பயன்பாடு முக்கிய பங்கு வகிக்கிறது. இந்நிலையில் இந்தத் தடையால் எண்ணெய் கிடைப்பதில் தட்டுப்பாடு உண்டாகி உணவு பொருட்களின் விலை அதிகரிக்கத் தொடங்கும். பாம் ஆயில் உற்பத்தியில் அடுத்த இடம் வகிக்கும் மலேசியாவில் இருந்து கொள்முதல் செய்து ஈடுகட்டலாம் என்றால் ஏற்கெனவே கொரோனா சூழலால் அங்கு தொழிலாளர்கள் பற்றாற்குறை நிலவி வருகிறது. இந்தோனேஷியாவின் ஆண்டு உற்பத்தி 30 மில்லியன் டன். மலேசியாவின் உற்பத்தி 18 டன்கள் மட்டுமே. பேக் செய்யப்பட நெஸ்லே, ஹிந்துஸ்தான் யூனிலீவர் உள்ளிட்ட நிறுவனங்களின் உணவு பொருட்கள் விலை அதிகரிக்கும். இது மறைமுக பல பொருட்களின் விலையேற்றத்திற்கு வழிவகுக்கும். இந்தோனேஷியாவின் தடை சில வாரங்களுக்கு தான் நீட்டிக்கும் என அங்கிருந்து தகவல்கள் கிடைத்தாலும் இந்தியாவின் உணவு சந்தை அபாயகரமான விலையேற்றத்தை எதிர்கொள்ளவே வேண்டி வரும் என எச்சரிக்கிறார்கள் வல்லுநர்கள்.


மலேசியாவிலிருந்து பாமாயில் இறக்குமதி தொடங்கியதால் உள்நாட்டு உற்பத்திக்கு பாதிப்பா?

நல்லெண்ணெய், கடலெண்ணெய் விலை மிகவும் அதிகமாக இருப்பதால் வருமானம் குறைவாக உள்ள குடும்பங்களுக்கு பாமாயில்தான் சாய்ஸ். எனவே, இறக்குமதியைக் கைவிட முடியாத சூழல்.

இந்தியாவுக்கு மலேசியா, இந்தோனேசியாவிலிருந்து பாமாயில் இறக்குமதி செய்யப்படுவது வழக்கம். இந்த நிலையில், மலேசியாவிலிருந்து பாமாயில் இறக்குமதி செய்யப்படுவதால் உள்நாட்டு பாமாயில் தயாரிப்பாளர்கள் பாதிக்கப்படுவதாகக் கூறப்பட்டது. மேலும், கடந்த ஜனவரியில் குடியுரிமைச்சட்டம், காஷ்மீர் பிரச்னை தொடர்பாக மலேசிய அரசு தெரிவித்த கருத்து, மத்திய அரசுக்கு எதிராக இருந்ததால் இரு நாட்டு உறவில் பாதிப்பு ஏற்பட்டது. அதிரடியாக சுத்திகரிக்கப்பட்ட பாமாயில் இறக்குமதிக்கு தடைவிதிக்கப்பட்டது.
இந்த நிலையில், ஊரடங்கு காரணமாக இந்தியாவில் உள்நாட்டு உற்பத்தி, போக்குவரத்து ஆகியவை வெகுவாகப் பாதிக்கப்பட்டன. பொதுவாக சமையல் எண்ணெய் பயன்பாட்டைப் பொறுத்தவரை இந்தியாவுக்கு 70% அளவுக்கு இறக்குமதி சமையல் எண்ணெய்தான் கைகொடுத்துவருகிறது. உள்நாட்டு உற்பத்தி 30% அளவுக்குத்தான் இருந்துவருகிறது. எனவே, மலேசியாவிலிருந்து சுத்திகரிக்கப்பட்ட பாமாயில் இறக்குமதி செய்ய பல்வேறு கோரிக்கைகள் எழுந்தன. அதையடுத்து இதுகுறித்து மத்திய அரசு பரிசீலித்து, இறக்குமதியைச் சில கட்டுப்பாடுகளுடன் அனுமதித்தது.
தற்போது மலேசியாவில் புதிய அரசு பொறுப்பேற்றபின் இந்தியா மலேசியாவுக்கு இடைப்பட்ட உறவு மேம்பட்டுள்ளது. எனவே, இந்தியாவிலிருந்து 1 லட்சம் டன் அரிசி இறக்குமதி செய்ய மலேசியா ஒப்புக்கொண்டது. அதேபோல மலேசியாவிலிருந்து 2 லட்சம் டன் சுத்திகரிக்கப்படாத பாமாயில் இறக்குமதி செய்ய இந்தியா ஒப்புக்கொண்டுள்ளது. இந்த பாமாயில், ஜூன், ஜூலை மாதத்தில் இந்தியாவுக்கு வந்துசேரும் என்று எதிர்பார்க்கப்படுகிறது.
இந்தியாவுக்கு பாமாயில் இறக்குமதிக்கான தேவை குறித்து, மதுரை, எண்ணெய் மற்றும் எண்ணெய் வித்துகள் சங்கத்தின் முன்னாள் செயலாளர் வி.கிருஷ்ணமூர்த்தி கூறுகையில், ``தரமான 1 லிட்டர் நல்லெண்ணெய் ரூ.280 மொத்த விலைக்குக் கிடைக்கிறது. 1 லிட்டர் கடலை எண்ணெய் ரூ.165 - 170 மொத்த விலைக்குக் கிடைக்கிறது. 1 லிட்டர் சூரியகாந்தி எண்ணெய் ரூ.110 மொத்த விலைக்குக் கிடைக்கிறது. சுத்திகரிக்கப்பட்ட தவிட்டு எண்ணெய், 1 லிட்டர் ரூ.110 மொத்த விலைக்குக் கிடைக்கிறது. ஆனால், பாமாயில் ஒரு லிட்டர் ரூ.75 மொத்த விலைக்குக் கிடைக்கும். எனவே, ஏழைகளின் சமையல் எண்ணெய் என்று பாமாயிலைக் கூறலாம்.
பாமாயில் இறக்குமதியால் உள்நாட்டு உற்பத்தியில் பாதிப்பு இருக்கத்தான் செய்யும். ஆனால், முழுமையாக உள்நாட்டு உற்பத்தியையே நம்பும் அளவுக்கு தன்னிறைவு அடையவில்லை. ஓர் ஆண்டுக்கு சுமார் 1.60 லட்சம் டன் சமையல் எண்ணெய் இறக்குமதி செய்யப்படுகிறது. அதன்மூலம்தான் பெருகிவரும் நுகர்வோரின் தேவையைப் பூர்த்திசெய்ய முடிகிறது. குறிப்பாக, நல்லெண்ணெய், கடலை எண்ணெய் விலை மிகவும் அதிகமாக இருப்பதால் வருமானம் குறைவாக உள்ள குடும்பங்களுக்கு பாமாயில்தான் சாய்ஸ். எனவே, இறக்குமதியைக் கைவிட முடியாத சூழல்" என்றார்.
உலகமயமாக்கலுக்குப் பின், சிகாகோவிலிருந்து சோயா எண்ணெய் இறக்குமதியாகிறது. அர்ஜென்டினாவிலிருந்து சோயா மற்றும் சூரியகாந்தி எண்ணெய் இறக்குமதியாகிறது. மலேசியா, இந்தோனேசியாவிலிருந்து பாமாயில் இறக்குமதியாகிறது. எனவே, எண்ணெய் விலை நிர்ணயமும், தங்க விலை நிர்ணயம்போல சர்வதேச நாடுகளைச் சார்ந்துதான் முடிவெடுக்க வேண்டியுள்ளது. நம் நாட்டில் விவசாய நிலமும் உற்பத்தியும் குறைந்துகொண்டே வருவதால், எண்ணெய் விலை நிர்ணயத்தில் சர்வதேச நாடுகளைச் சார்ந்திருப்பது காலத்தின் கட்டாயம்.


காணாமல் போன விமானங்கள்: விடை தெரியாத மர்மங்கள்!

'இருட்டில் தொலைத்துவிட்டு வெளிச்சத்தில் தேடாதே' என்பார்கள். சர்வதேச நாடுகள் பலவும் இருட்டில் தொலைத்த விமானங்களை  வெளிச்சம் இருக்கிறது என்கிற காரணத்தால் வேறு ஒரு இடத்தில்  தேடிக்கொண்டிருக்கிறார்கள். ஓடவும் முடியாது ஒளியவும் முடியாது என்கிற ரீதியில் 24 மணி நேரக் கண்காணிப்பிலேயே இருந்த விமானங்கள் பலவும் தொலைந்து போய் இன்றுவரை கண்டுபிடிக்க முடியாமலே இருக்கிறது. வெறுமனே விமானங்கள் மட்டும் காணாமல் போயிருந்தால் தேடாமல் விட்டிருக்கலாம். எல்லா விமானங்களிலும் 200 பயணிகளுக்கும் மேலாக இருந்திருக்கிறார்கள் என்பதுதான் சோகமான விஷயமாய் இருக்கிறது. குறிப்பிட்ட காலம் வரை தேடிவிட்டு கடலில் விழுந்திருக்கலாம் என ஜஸ்ட் லைக் தட் அறிக்கை கொடுத்துவிட்டு கடந்து வந்திருக்கின்றன சம்பந்தப்பட்ட அரசுகள். எல்லாமே முழு பூசணிக்காயை சோற்றில் மறைக்கிற சம்பவங்கள். ராணுவ விமானங்கள், போர்க்கப்பல்கள் எனச் சர்வதேச படைகளின் கூட்டுத் தேடல்களில் இன்று வரை விடை கிடைக்காத விமானங்கள் ஏராளம்.
டிசம்பர் 28, 1948 அன்று, மியாமி (புளோரிடா) தலைநகரான போர்டோரிகோவின் சான் ஜுவான் விமான நிலையத்திலிருந்து  டக்ளஸ் டகோடா DC-3 என்கிற விமானம் இரவு 10.03 மணிக்குப் புறப்பட்டது. 28 பயணிகள் மூன்று விமான சிப்பந்திகளுடன் பயணித்தது. “வந்துகொண்டிருக்கிறோம். மியாமியினுடைய விளக்குகள் எனக்கு மங்கலாகத் தெரிகின்றன. இறங்குவதற்கான தகவலுக்காக காத்திருக்கிறேன்”  என விமானி செய்தி அனுப்புகிறார்.  அந்த விமானத்திலிருந்து கடைசியாய் வந்த தகவல் இது மட்டும்தான். இப்போது வரை அந்த விமானம் தரை இறங்காமலே இருக்கிறது.

1948, ஜனவரி 30-ம் தேதி இரண்டாம் உலகப்போரில் வீர தீரச் செயல்கள் புரிந்த ஏர் மார்ஷல் ஆர்தர் கோணிங்கம் பயணம் செய்த ஸ்டார் டைகர் விமானம் 6 பணியாளர்கள் மற்றும் 25 பயணிகளுடன் பெர்முடா தீவில் இருந்து கிளம்பிய நேரத்தில் இருந்து இதுவரை தரை இறங்கவில்லை. எங்கெங்கோ தேடியவர்கள் கடைசியில் பெர்முடா முக்கோணத்தைக் கைகாட்டிவிட்டு அப்படியே ஒதுங்கிவிட்டார்கள்.

1949-ம் ஆண்டு ஜனவரி 17 அன்று பெர்முடாவிலிருந்து ஜமைக்காவுக்கு கிளம்பிய ஸ்டார் ஏரியல் விமானம் கட்டுப்பாட்டு அறையின் அனைத்துத் தொடர்புகளையும் இழந்தது.  விமானத்தில் இருந்து கிடைக்கப்பெற்ற கடைசிச் செய்திகளும் சாதாரணமானவை. தேடுதலைக் கைவிட்ட பிறகு  1998ல் ஆண்டிஸின் மலைகளில் காணாமல் போனதற்கான சாத்தியக்கூறு கண்டுபிடிக்கப்பட்டது. ஆனால், அது ஸ்டார் ஏரியல் விமானம்தான் என்பதற்கு ஆதாரங்கள் இல்லாததால் இப்போது வரை கிடப்பிலேயே கிடக்கிறது விமானமும் அதுசார்ந்த கோப்புகளும்.
1962-ம் ஆண்டு அமெரிக்க  ராணுவ விமானம் ப்ளையிங் டைகர் லைன் விமானம் 739 மாயமானது. இந்த விமானமானது மேற்கு பசிபிக் பெருங்கடலின் வழியே செல்லும்போது திடீரென்று மாயமாகிவிட்டது. விமானத்தில் 93 அமெரிக்க போர் வீரர்கள் மற்றும் வியட்நாமைச் சேர்ந்த மூன்று பேர் என மொத்தம் 107 பேர் பயணித்தனர். விமானம்குறித்த தகவலும் பயணிகள்குறித்த தகவலும் இப்போது வரை தேடப்படும் பட்டியலில்தான் இருக்கிறது. விமானம் வெடித்திருக்குமோ என்று பார்த்தால், அதற்கான ஆதாரம் ஏதும் கிடைக்கவில்லை. விமானத்தைத் தேடுவதை கைவிட்டு மாமாங்கம் ஆகிறது.

ஏர் பிரான்ஸ் விமானம் 447 விமானம் கடந்த 2009-ம்  ஆண்டு 228 பேருடன் பிரேசில் வான்வெளியில் இருந்து, செனகல் வான் எல்லைக்குள் நுழையும்போது, கட்டுப்பாட்டு அறையுடன் கொண்டிருந்த அனைத்துத் தொடர்புகளும் துண்டிக்கப்பட்டது. இன்று வரை என்ன நடந்தது ஏன் நடந்தது என்று யாருக்கும் தெரியவில்லை. தீவிர  விசாரணைக்குப்  பிறகு, அந்த விமானம்  அட்லாண்டிக் பெருங்கடலைக் கடக்கும்போது வெடித்திருக்கும் என்று யூகித்து அப்படியே விட்டுவிட்டார்கள். 228 பயணிகளும் உயிரிழந்ததாக அறிவிக்கப்பட்டது. 2 ஆண்டுகள் கழித்து அதன் கறுப்புப் பெட்டி கண்டெடுக்கப்பட்டதைத் தொடர்ந்து அது விபத்தில் வெடித்துச் சிதறியது உறுதியானது.

மலேசியத் தலைநகர் கோலாலம்பூரில் இருந்து சீனத் தலைநகர் பெய்ஜிங்குக்கு 2014-ம் ஆண்டு மார்ச் 8-ம் தேதி அன்று 00:41 மணியளவில் 239 பயணிகளுடன் போயிங் 777- 200 MH 370 விமானம் புறப்பட்டது. தகவல்களின்படி அதிகாலை 01:22 அல்லது 2.40 மணியளவில் தாய்லாந்து வளைகுடாவைக் கடக்கும்போது இவ்விமானம் கட்டுப்பாட்டு அறையுடனான தொடர்பை இழந்தது. பிரேக்கிங் செய்திகள் அலற மலேசிய சீன நாடுகளைப் பதற்றத்தில் ஆழ்த்தியது. விமானம் கடத்தப்பட்டிருக்கலாம் என்கிற நோக்கில் இரு நாடுகளும் புலன் விசாரணையில் இறங்கின. உலகம் முழுவதிலும் பிரார்த்தனைகள் தொடர்ந்துகொண்டே இருந்தது. விமானம் பற்றிய  எந்தத் தகவலும் கிடைக்காத இரண்டொரு நாளில் உலக நாடுகளின் உதவியை நாடியது மலேசிய அரசு. உலகம் முழுவதிலும் இருந்து 25 நாடுகளின் விமானங்கள் மற்றும் கப்பல்கள் உதவியுடன் தேடியும் ஒரு துப்பு கூடக் கிடைக்காமல் போனது. கடல் மார்க்கம் ஆகாய மார்க்கம் என இந்தியப் பெருங்கடலில் ஆரம்பித்து ஆஸ்திரேலிய கடல் பகுதி வரை  சல்லடைப்  போட்டு தேடியும் எந்தத் தகவலும் கிடைக்காமல் போன பரிதாப விமானம் போயிங் 777. இப்போது வரை விமானத்தின் பாகங்கள் அங்கே கிடைத்தது இங்கே கிடைத்தது என உறுதிப்படுத்த முடியாத  தகவல்கள் வந்துகொண்டே இருக்கிறது. விமானம் என்ன ஆனது என்றுதான் இப்போது வரை மர்மமாகவே இருக்கிறது
2016 ஜூன் 21-ம் தேதி 29 பேருடன்  தாம்பரத்தில் இருந்து அந்தமான் கிளம்பிய ராணுவ விமானம் நடுவானில் காணாமல் போனது. தகவல் கிடைத்த நொடியில் இருந்து ஆறு கப்பல்கள் பதினைந்து விமானங்கள் எனப் பல இடங்களில் தேடியும் விமானத்தின் சிறிய பகுதிகூட இப்போது வரை கண்டுபிடிக்க முடியவில்லை. பயணம் செய்த 29 பேரும்  இறந்துவிட்டதாக அரசு அறிவித்திருக்கிறது.
பெரும்பாலான விமானங்கள் இயந்திரக் கோளாறுகளால் விபத்துக்குள்ளாகின்றன. சில விபத்துகள் வானிலை மாறுவதால் நடந்திருக்கின்றன. சில விமானங்கள் பறவை மோதுவதால் நிகழ்கின்றன. ஆனால் காணாமல் போன விமானங்கள் எப்படி நடந்தன என்கிற எந்த எந்தக் குறிப்பையும் கொடுக்காமல் காணாமல் போயிருக்கின்றன.
விமானம் விபத்தில் சிக்கினால் அந்த விமான விபத்துக்குக் காரணம் என்ன என்பதைக் கறுப்புப் பெட்டியை வைத்துக் கண்டறிந்துவிடலாம். விமானி உரையாடலில் தொடங்கி விமானத்தின் அனைத்துத் தகவல்களையும் சேமித்து வைக்கும் கறுப்புப் பெட்டியை விமானத்தின் வால் பகுதியில் பொருத்தி இருப்பார்கள். எளிதில் பாதிக்கப்படாத வண்ணம் கறுப்புப் பெட்டி வடிவமைக்கப்பட்டிருக்கும். விமானம் செயல் இழந்தாலும் முப்பது நாள்களுக்கு சிக்கனல்களை வழங்கிக்கொண்டே இருக்கும். 2012 டிகிரி வெப்பத்தையும், 1000 டன் எடையையும் தாங்கும் விதமாகக் கறுப்பு பெட்டிகள் இருக்கும். எப்படி இருந்தாலும் மனிதனால் தயாரிக்கப்பட்ட சில தொழில்நுட்பங்கள் எல்லாக் காலங்களிலும் உதவியாய் இருக்கும் எனச் சொல்லிவிட முடியாது. மேற்கூறிய விமான விபத்துகளில் மலேசிய விமானத்தின் கறுப்பு பெட்டியைக் கூட இப்போதுவரை கண்டுபிடிக்க முடியவில்லை என்பதுதான் தொழில் நுட்ப வளர்ச்சியின் முரண்.
இந்த எல்லா விமானங்களும் மாயமானதற்கான காரணங்கள் இருக்கின்றன. ஆனால், காரணம் தெரிந்தவர் யாரும் உயிரோடு இல்லை.


விடுதலைப் புலிகள் மீளுருவாக்கம்... மலேசியாவில் 12 தமிழர்கள் கைது... தொடரும் உறவினர்கள் போராட்டம்!

மலேசியாவில், விடுதலைப்புலிகள் இயக்கத்திற்கு புத்துயிரூட்டும் வகையில் ஓர் இயக்கம் செயல்பட்டுவருகிறது. நாட்டின் அனைத்து மாநிலங்களிலும் இந்த நடவடிக்கைகளை மேற்கொள்வதற்கு இந்த இயக்கம் கிளைகளைக் கொண்டுள்ளது.

மலேசியாவில், தமிழீழ விடுதலைப் புலிகள் இயக்கத்தை மீளுருவாக்கம் செய்ய முயன்றதாக, சோஸ்மா சட்டத்தின் கீழ் 12 தமிழர்கள் அதிரடியாகக் கைதுசெய்யப்பட்டுள்ளனர். அவர்களில், காடேக் சட்டமன்ற உறுப்பினரும் மலாக்கா ஆட்சிக்குழு உறுப்பினருமான சாமிநாதன், நெகிரி சட்டமன்ற உறுப்பினர் குணசேகரன் ஆகிய இருவரும் அடக்கம்.
இந்தக் கைதுகுறித்து, மலேசியத் தலைநகர் கோலாலம்பூரில் செய்தியாளர்களிடம் பேசிய, மலேசிய காவல்துறை பயங்கரவாத தடுப்புப் பிரிவின் துணை ஆணையர் டத்தோ அயோப் கான்,''விடுதலைப் புலிகள் இயக்கத்திற்கு புத்துயிரூட்டும் நடவடிக்கைகளுக்கு உதவும் வகையில், மலேசியாவில் ஏராளமான நிதிப் பரிவர்த்தனைகள் மேற்கொள்ளப்பட்டிருக்கின்றன. விடுதலைப்புலிகள் தொடர்பான திட்டங்களைச் செயல்படுத்துவதற்கும், அந்த இயக்கத்திற்கு ஆள் சேர்ப்பதற்கும் மலேசியாவில் உள்ள ஆதரவாளர்கள் இந்த நிதியைப் பயன்படுத்தியிருக்கிறார்கள். கைதான நபர்களின் வங்கிக் கணக்குகளை ஆய்வுசெய்தபோது, பெருந்தொகையை உள்ளடக்கிய பரிமாற்றங்கள் நடந்திருப்பதைக் கண்டுபிடித்துள்ளோம்.
மேலும், அவர்களுடைய கைப்பேசிகளில் இருந்து பல்வேறு தகவல்கள் திரட்டப்பட்டுள்ளன. சந்தேக நபர்களுடன் சம்பந்தப்பட்ட இடங்களில் நடத்தப்பட்ட சோதனைகளின்போது, எல்.டி.டி.ஈ தலைவர்களின் படங்கள், இயக்கக் கொடிகள், சுவரொட்டிகள் ஆகியவை பறிமுதல் ஆகியுள்ளன.
மலேசியாவில் விடுதலைப்புலிகள் இயக்கத்திற்கு புத்துயிரூட்டும் வகையில் ஓர் இயக்கம் செயல்பட்டுவருகிறது. நாட்டின் அனைத்து மாநிலங்களிலும் இந்த நடவடிக்கைகளை மேற்கொள்வதற்கு இந்த இயக்கம் கிளைகளைக் கொண்டுள்ளது. எனவே, அதைத் தடுத்துநிறுத்தும் வகையில் போலீஸார் கைது நடவடிக்கையை மேற்கொண்டுள்ளனர். இந்த நடவடிக்கைக்கும், குறிப்பிட்ட ஓர் அரசியல் கட்சியைக் குறிவைத்து காவல்துறை செயல்படுவதாகக் கூறப்படுவதற்கும் எந்தவிதத் தொடர்பும் இல்லை. இது, முற்றிலும் பயங்கரவாதம் சம்பந்தப்பட்ட விஷயம்'' என விளக்கம் அளித்துள்ளார், டத்தோ அயோப் கான்.
ஆனால், இந்தக் கைது விவகாரம் குறித்துப் பேசிய மலேசிய பிரதமர்  மஹதீர் மொஹமட், ''தமிழீழ விடுதலைப்புலிகள் அமைப்பை மீள் உருவாக்க முயற்சித்ததாக அவர்கள் கைது செய்யப்பட்டதற்கு மலேசியாவில் தொடர்ச்சியாக ஆர்ப்பாட்டங்கள் முன்னெடுக்கப்பட்டுவருகின்றன. கைது செய்யப்பட்டவர்களின் தொலைபேசி, அவர்கள் தங்கியிருந்த இடம் ஆகியவற்றை, மலேசிய பயங்கரவாத தடுப்புப் பிரிவினர் சோதனைக்கு உட்படுத்தியுள்ளனர்.
அப்போது, தமிழீழ விடுதலைப்புலிகள் இயக்கத்துடன் தொடர்புடைய தகவல்களுடன் சுவரொட்டிகள், அச்சுப்படங்கள் உள்ளிட்ட பொருள்கள் மீட்கப்பட்டதாக அவர்களைக் கைதுசெய்த போலீஸார் விளக்கமளித்துள்ளனர். அவை ஏற்றுக்கொள்ளக்கூடிய காரணங்களே” என விளக்கம் அளித்துள்ளார். ஆனால், 'பிரதமரின் இந்த விளக்கம் ஏற்றுக்கொள்ளக்கூடிய வகையில் இல்லை. இது, அரசியல் உள்நோக்கத்தோடு எடுக்கப்பட்டுள்ள முடிவு' எனப் பல எதிர்ப்புக் குரல்கள் கிளம்பியுள்ளன.
இந்த நிலையில், கைதுசெய்யப்பட்டுள்ள காடேக் சட்டமன்ற உறுப்பினர் ஜி.சாமிநாதன், வர்த்தகர் எஸ்.சந்துரு, மலாக்கா ஊராட்சி மன்றக் கவுன்சிலர் பி.சுரேஷ்குமார் ஆகிய மூவரின் மனைவிமார்களும் புக்கிட் அமான் காவல் தலைமையகத்திற்கு அருகில், கடந்த திங்கட்கிழமை முதல் பதாகைகளை ஏந்திப் போராடிவருகின்றனர். நேற்றிலிருந்து உண்ணாவிரதப் போராட்டத்தைத் தொடங்கியிருக்கின்றனர்.இந்த உண்ணாவிரதம் குறித்து, காடேக் சட்டமன்ற உறுப்பினர் ஜி.சாமிநாதனின் மனைவி உமாதேவி பேசுகையில்,''என் கணவர் சாமிநாதன், இலங்கையில் பாதிக்கப்பட்ட தமிழர்களுக்காக அனுதாபக் கூட்டம் ஒன்றை ஏற்பாடுசெய்தார். தவிர, அவருக்கும் விடுதலைப்புலிகள் இயக்கத்துக்கும் எந்தவிதத் தொடர்புகளும் இல்லை. அடக்குமுறையால் பாதிக்கப்பட்ட மக்களுக்கு மனிதாபிமான அடிப்படையில் ஆதரவு தெரிவிப்பது குற்றமா?
அப்பா எங்கே என எங்களின் குழந்தைகள் தொடர்ந்து கேட்டுவருகிறார்கள். அவர்களிடம் என்ன பொய் சொல்வது என எங்களுக்குத் தெரியவில்லை.எங்களின் கணவர்கள் விடுதலை செய்யப்படும் வரை தொடர் உண்ணாவிரதம் இருப்போம். அதற்காக அமைச்சர்கள் யாரையும் நாங்கள் சந்திக்கத் தயாராக இல்லை. உதவிகளுக்காக சிலரைச் சந்திக்கச் சென்றோம். அவர்கள், எங்களைப் பார்க்க மறுத்துவிட்டார்கள். எங்களின் வீடு தேடி வந்து பார்த்தவர்களும், எங்களால் எந்த உதவியையும் செய்யமுடியாது என அவர்களின் வருத்தத்தையும், ஆதங்கத்தையும் மட்டும்தான் தெரிவித்துவிட்டுச் சென்றார்கள்.
தமிழ் அமைச்சர்கள் யாரும் எங்களுக்காகக் குரல் கொடுக்கவில்லை. இன்று, எங்களுக்கு நிகழ்ந்த கொடுமை நாளை யாருக்கு வேண்டுமானாலும் நடக்கலாம். மக்களுக்காக சேவை செய்துவரும், ஆட்சியில் இருக்கும் என் கணவருக்கே இந்த நிலை என்றால், சாதாரண மக்களின் நிலை என்னவென்று யோசிக்க முடியவில்லை.
இன்று நடுரோட்டில் போராடிக்கொண்டிருக்கிறோம். எங்களின் கணவர்களை விடுதலை செய்தால் மட்டுமே, இந்த உண்ணாவிரதத்தைக் கைவிடுவோம். இந்த உண்ணாவிரதத்தில் எங்களுக்கு என்ன அசம்பாவிதம் நடந்தாலும், நாட்டின் பிரதமர் பதிலளிக்க வேண்டும்'' என்று கண்ணீர் மல்க தெரிவித்தார்.


`கூட்டணியில் மோதல்; யாருக்கும் இல்லாமல் போன பதவி!’ -  மலேசியாவின் பிரதமராக முஹைதீன் யாசின் நியமனம்

மலேசியாவில் ஆளும் கூட்டணிக் கட்சியில் விரிசல் ஏற்பட்டதால் பிரதமர் பதவியை எதிர்க்கட்சியைச் சேர்ந்த முஹைதீன் யாசினுக்கு வழங்கியுள்ளார் அந்நாட்டு மன்னர்.

மலேசியாவில் கடந்த 2018-ம் ஆண்டு நடந்த பொதுத் தேர்தலில் மகாதீர் முகமது தலைமையிலான மலேசிய ஐக்கிய சுதேச கட்சியும் அன்வர் இம்ராஹிம் தலைமையிலான மக்கள் நீதிக் கட்சியும் பிற சிறிய கட்சிகளுடன் இணைந்து கூட்டணி வைத்துத் தேர்தலை எதிர்கொண்டன. அந்தத் தேர்தலில் இரு கட்சியினரும் தங்களுக்குள் ஓர் ஒப்பந்தம் செய்துகொண்டுள்ளனர். அதன்படி 2018-ம் ஆண்டு தேர்தலில் இவர்களின் கூட்டணி வெற்றிபெற்றால் முதலில் மகாதீர் முகமது பிரதமராகப் பதவியேற்பார், குறிப்பிட்ட காலத்துக்குப் பிறகு அந்தப் பதவி அன்வர் இம்ராஹிமுக்கு வழங்கப்படும் என்பதுதான் ஒப்பந்தம்.
இதையே அவர்கள் தேர்தல் வாக்குறுதியாகவும் அறிவித்தனர். அவர்களின் கணிப்புப் படியே 2018 தேர்தலில் மகாதீர் - இம்ராஹிம் கூட்டணி அமோக வெற்றி பெற்று மகாதீர் மலேசியாவின் பிரதமராக பதவியேற்றுக்கொண்டார். இதன் மூலம் உலகிலேயே மிகவும் வயதான பிரதமர் என்ற பெருமையைப் பெற்றார் மகாதீர். இவர் பதவியேற்று தற்போது இரண்டு ஆண்டுகள் கடந்த நிலையிலும் இன்னும் பிரதமர் பதவியை இம்ராஹிமுக்கு வழங்கவில்லை என்று அவரது ஆதரவாளர்கள் கடந்த வாரம் குற்றம் சாட்டினர்.
இதற்கு, ஏபெக் மாநாட்டுக்குப் பிறகே பதவி விலக முடியும் என மகாதீர் திட்டவட்டமாகக் கூறியிருந்தார். இதனால் இந்தக் கூட்டணிக்குள் விரிசல் ஏற்பட்டது. மகாதீர் எதிர்க்கட்சிகளுடன் கூட்டணியமைக்கப் போவதாகவும் பல்வேறு தகவல்கள் வெளியாகின. ஆனால், யாரும் எதிர்பார்க்காத வகையில் கடந்த 24-ம் தேதி தன் பிரதமர் பதவியை ராஜினாமா செய்தார் மகாதீர். தன் ராஜினாமா கடிதத்தை மலேசிய மன்னருக்கு அனுப்பி அவரும் அதை ஏற்றுக்கொண்டார்.
அப்போது செய்தியாளர்களைச் சந்தித்த அன்வர் இப்ராஹிம், ``மகாதீர் என்னை ஏமாற்றிவிட்டார். ஆட்சிக்கு வந்து சில வருடங்களில் பொறுப்பை எனக்கு வழங்குவதாகக் கூறினார். ஆனால், எங்களுக்குக் கொடுத்த வாக்குறுதியை அவர் மீறிவிட்டார்” என்று பேசியிருந்தார். இது மலேசிய அரசியலில் பெரும் சர்ச்சையை ஏற்படுத்தியது. மகாதீரும், இம்ராஹிமும் தங்களின் பெரும்பான்மையை தனித்தனியாக அந்நாட்டு மன்னருக்கு நிரூபிக்க முயற்சி செய்துகொண்டிருந்தனர்.அதைப் பயன்படுத்திக்கொண்ட எதிர்க்கட்சியான மலாய் தேசிய கட்சியைச் சேர்ந்த முன்னாள் உள்துறை அமைச்சர் முஹைதீன் யாசின் ஆட்சியைக் கைப்பற்றத் தனியாக முயற்சி செய்துகொண்டிருந்தார். இந்த முயற்சியில் யாசினுக்கு அதிக ஆதரவு கிடைக்கத் தொடங்கியது. பின்னர் அதிகாரிகளுடன் மலேசிய மன்னர் சுல்தான் அப்துல்லா ஆலோசனை நடத்தி இறுதி அறிவிப்பை வெளியிட்டுள்ளார். அதன்படி முஹைதீன் யாசினிடம் அதிக பெரும்பான்மையை இருப்பதாகத் தான் நம்புவதாகவும் அதனால் அரசியலில் பெரும் அனுபவம் உள்ள அவரே மலேசியாவின் புதிய பிரதமராக இருப்பார் என்றும் கூறியுள்ளார். மலேசியாவின் புதிய பிரதமர் முஹைதீன் யாசின் இன்று பிரதமர் அலுவலகத்தின் பதவியேற்றுக்கொண்டார்.


மலேசியா: நிலச்சரிவில் சிக்கி 12 பேர் பலி; 20-க்கும் மேற்பட்டவர்கள் மாயம்... தொடரும் மீட்புப்பணி!

மலேசியாவில் இன்று அதிகாலை நிலச்சரிவு ஏற்பட்டதில் 12 பேர் உயிரிழந்திருப்பதாகத் தகவல் வெளியாகியிருக்கிறது.

மலேசியாவின் தலைநகர் கோலாலம்பூரின் புறநகர்ப் பகுதியிலுள்ள சிலாங்கூர் மாநிலத்தில், அதிகாலை 3 மணியளவில் நிலச்சரிவு ஏற்பட்டது. இந்த நிலச்சரிவில் சாலையோரத்தில் இருந்த பண்ணை வீடு உட்பட பல கட்டடங்கள் பாதிக்கப்பட்டிருக்கின்றன. தேசியப் பேரிடர் மேலாண்மை முகமையின் சமூக ஊடகங்களில் வெளியான செய்தியின்படி, நிலச்சரிவில் சிக்கி 90-க்கும் மேற்பட்டோர் உயிரிழந்ததாகவும், 59 பேர் மீட்கப்பட்டிருப்பதாகவும், 22 பேர் தேடப்பட்டுவருவதாகவும் கூறப்படுகிறது.
ஆனால், அதிகாரபூர்வ அறிவிப்பில் 12 பேர் இறந்ததாகவும், 8 பேர் தீவிர சிகிச்சைக்காக மருத்துவமனையில் அனுமதிக்கப்பட்டிருப்பதாகவும், 20-க்கும் மேற்பட்டோர் காணவில்லை எனவும் தெரிவிக்கப்பட்டிருக்கிறது. இது தொடர்பாக மாவட்டக் காவல்துறைத் தலைவர் சுஃபியன் அப்துல்லா செய்தியாளர்களிடம் பேசுகையில், "விபத்து குறித்த தகவல் கிடைத்தவுடன், மீட்புக்குழுவினருடன் சம்பவ இடத்துக்கு விரைந்தோம். தேடுதல் மற்றும் மீட்பு நடவடிக்கைகளுக்காக பல நிறுவனங்களிலிருந்து கிட்டத்தட்ட 400 பேர் ஈடுபடுத்தப்பட்டிருக்கின்றனர்" எனத் தெரிவித்திருக்கிறார்.


மலேசியாவில் ஜி.எஸ்.டி வரிவிதிப்பு முறை ஒழிப்பு!

மலேசியாவில் ஜி.எஸ்.டி வரிவிதிப்பு முறை ரத்து செய்யப்பட்டுள்ளது.

மலேசியாவில் புதிய பிரதமராக மகாதீர் பதவியேற்றுள்ளார். தேர்தல் பரப்புரையின்போது, தான் பதவிக்கு வந்தால் ஜி.எஸ்.டி வரியை ரத்து செய்வதாக மகாதீர் வாக்குறுதி அளித்திருந்தார். ஜி.எஸ்.டி வரிக்குப் பதிலாக மீண்டும் விற்பனை மற்றும் சேவை வரியைக் கொண்டு வருவதாகவும் அவர் கூறியிருந்தார்.
சமீபத்தில் தேர்தலில் தோல்வியடைந்த நஜீப் ரஸாக்கின் அரசு, கடந்த 2015-ம் ஆண்டு 6 சதவிகித ஜி.எஸ்.டி வரி விதிப்பை மலேசியாவில் அறிமுகப்படுத்தியது. ஜி.எஸ்.டி வரியை அறிமுகப்படுத்தியதுமே மலேசியாவில் பொருள்களின் விலை கடுமையாக உயர்ந்தன. சராசரி வருமானம் கொண்ட மக்கள் பல்வேறு இடர்ப்பாடுகளைச் சந்தித்தனர். இதனால், ஜி.எஸ்.டி வரிவிதிப்புக்கு மலேசியா முழுவதுமே பரவலாக எதிர்ப்புக் கிளம்பியது.
இதையடுத்து, நடந்து முடிந்த தேர்தலில் ஜி.எஸ்.டி வரிவிதிப்பை அறிமுகப்படுத்திய நஜீப் ரஸாக் படுதோல்வியடைந்தார். இந்நிலையில், புதியதாகப் பதவியேற்றுள்ள மகாதீர் அரசு, ஜூன் 1-ம் தேதி முதல் ஜி.எஸ்.டி வரியை ரத்து செய்வதாக அறிவித்துள்ளது. குறுகிய காலத்தில் ஜி.எஸ்.டி வரியை ரத்து செய்துவிட்டு விற்பனை மற்றும் சேவை வரியை அறிமுகப்படுத்தவது சவால் நிறைந்தது என்று பொருளாதார நிபுணர்கள் கருத்து தெரிவித்துள்ளனர். இந்தியாவுக்கு முன்னதாகக் கடைசியாக ஜி.எஸ்.டி வரியை அறிமுகப்படுத்திய நாடு மலேசியா. ஆனால், 3 ஆண்டுகளில் ஜி.எஸ்.டி வரி விதிப்பு அங்கு ரத்து செய்யப்பட்டுள்ளது. மலேசியாவிடமிருந்து இந்தியா பாடம் படித்துக்கொள்ள வேண்டும். இல்லையென்றால் அரசியலில் பெரும் விளைவுகள் ஏற்படலாம் என்று பொருளாதார நிபுணர்கள் வலியுறுத்தியுள்ளனர்.


"10 ஆண்டுகளில் இருண்ட உலகத்தையே மனிதகுலம் சந்திக்கும்!"- மலேசியாவில் போராட்டம்

இயற்கை வளங்களை அழிக்கும் நடவடிக்கையை நிறுத்திக்கொள்ள வேண்டும் என்றும் அதற்கு அனுமதிக்கக்கூடாது என்றும் இடது சாரி அமைப்புகளும் மனித உரிமை மற்றும் சுற்றுச்சூழல் சார்ந்த அமைப்புகளும் தங்களின் கண்டனத்தை அரசுக்குத் தெரிவித்து வருகின்றன.

மாறி வரும் பருவநிலை மாற்றத்தில், நாட்டின் இயற்கை வளங்களைப் பாதுகாக்கும் தீவிர நடவடிக்கைகளை எடுக்கத் தவறினால் அடுத்த 10 ஆண்டுகளில், நாம் தற்போது எதிர்கொள்ளும் வெள்ளம் மற்றும் வெப்ப அலைகள் உள்ளிட்ட பேரழிவுகள் இன்னும் மோசமான நிலையை எட்டும் என எடுத்துரைக்கும் போராட்டம் மலேசிய தலைநகர் கோலாலம்பூரில் நடைபெற்றது.
"தற்போதைய இயற்கைச் சுழுலில் மாபெரும் மாற்றத்தால் விவசாயிகளும், கால்நடை விவசாயிகளும், மீனவர்களும் பெரிய இழப்பை சந்தித்து வருவதோடு உணவு பாதுகாப்பு குறித்த அச்சமும் எழுந்துள்ளது. அடுத்து வரும் 10 ஆண்டுகளில், அதாவது 2030-க்குள், இயற்கைக்கு ஆதரவான சரியான ஒரு நடவடிக்கையையை அரசுகள் எடுக்கத் தவறினால் இருண்ட உலகத்தையே மனிதக் குலம் சந்திக்கும். 1.5 டிகிரி செல்ஷியஸுக்கு மேல் வெப்பநிலை உயரும் அபாயத்தை மலேசியா கொண்டிருக்கிறது. இது நம் அடுத்த தலைமுறையையும் அவர்களின் எதிர்காலத்தையும் சேர்த்தே எரிக்கும். மலேசியா அதிலிருந்து பிழைக்காது!" என அந்த அமைப்புகள் எச்சரிக்கின்றன.
"இயற்கையைச் சுரண்டி பிழைக்கும் பெரு நிறுவனங்களுக்கு வங்கிகள் நிதியுதவி அளித்து ஆதரவளிக்கின்றன. தென்கிழக்கு ஆசியாவில் நிலக்கரித் தொழிலுக்கு முதலீடு செய்வதையும் நிதியளிப்பதையும் நிறுத்துங்கள்" என அந்த அமைப்புகள் தங்களின் எதிர்ப்பினை வங்கிகளை நோக்கி வெளிபடுத்தியிருக்கின்றனர்.
மலேசியாவில் தொடர்ந்து விவசாய நிலங்களும், பூர்வக்குடி வனங்களும் சில தனியார் பெருநிறுவனகளின் ஆதிக்கத்தால் மேம்பாட்டு நிலமாகவும் செம்பனைக் காடுகளாகவும் மாறிவருகிறது. இதனால், இயற்கை சூழலிலும், சீதோஷன நிலையிலும் பெரும் மாற்றத்தை எதிர்கொண்டு வருகிறது மலேசியா.